Asko Apukka

Asko Asser Apukka (s. 2. heinäkuuta 1946 Sodankylä) on suomalainen vasemmistoliittolainen poliitikko. Hän oli vuosina 1987–1998 kansanedustaja Lapin läänin vaalipiiristä. Vuosina 1998–2009 Apukka oli Kansaneläkelaitoksen palveluosaston johtaja eläkkeelle jäämiseen saakka.

Ennen Vasemmistoliiton perustamista Apukka edusti SKDL:ää. Hän oli Suomen Demokratian Pioneerien Liiton puheenjohtaja 1988–1994.

Apukka valmistui ylioppilaaksi Sodankylän lukiosta vuonna 1965 ja yhteiskuntatieteiden maisteriksi Tampereen yliopistosta vuonna 1970. Hän työskenteli Kittilän kunnan taloussihteerinä 1970–1973 ja Sallan kunnansihteerinä 1973–1985, jonka aikana hän toimi myös väliaikaisena kunnanjohtajana vajaan kahden vuoden ajan. Vuosina 1985–1998 Apukka oli Sodankylän kunnankamreeri toimien kuitenkin käytännössä valtaosan ajasta kansanedustajana. Vuosina 1989–1993 Apukka johti Suomen Kunnallisliiton alue- ja elinkeinoneuvottelukuntaa.

Eduskunnassa Apukka vaikutti suuressa valiokunnassa (1987–1990), maa- ja metsätalousvaliokunnassa (1987–1990), Valtion vakuusrahaston valtuustossa (1996–1998), Yleisradion hallintoneuvostossa (1996–1998) ja palkkavaltuuskunnassa 1987–1991. Hän oli presidentin valitsijamies vuoden 1988 vaalissa.

Apukka on ollut naimisissa vuodesta 1967 ja hänellä on kolme lasta.

Lähteet

Vasemmistoliiton poliitikot
Kansanedustajat
Lapin vaalipiiri
SKDL:ssä vaikuttaneet henkilöt
Vuonna 1946 syntyneet
Elävät henkilöt